Document ID: 31981R2814

*****
ΚΑΝΟΝΙΣΜΟΣ (ΕΟΚ) αριθ. 2814/81 ΤΗΣ ΕΠΙΤΡΟΠΗΣ
της 29ης Σεπτεμβρίου 1981
περί τροποποιήσεως του κανονισμού (ΕΟΚ) αριθ. 1932/81 όσον αφορά την περιεκτικότητα σε ελεύθερα λιπαρά οξέα του συμπυκνωμένου βουτύρου που μπορεί να τύχει ενισχύσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 12 παράγραφος 3,
Εκτιμώντας:
ότι, σύμφωνα με τις διατάξεις του άρθρου 1 παράγραφος 2 υπό β και του παραρτήματος Ι του κανονισμού (ΕΟΚ) αριθ. 1932/81 της Επιτροπής της 13ης Ιουλίου 1981 περί της χορηγήσεως ενισχύσεως στο βούτυρο και στο συμπυκνωμένο βούτυρο που προορίζονται για την παρασκευή προϊόντων ζαχαροπλαστικής, παγωτών και άλλων προϊόντων διατροφής (2), το συμπυκνωμένο βούτυρο δεν μπορεί να τύχει της ενισχύσεως παρά μόνο αν η περιεκτικότητά του σε ελεύθερα λιπαρά οξέα δεν υπερβαίνει το 0,3 %, εκφρασμένη σε ελαϊκό οξύ· ότι αποδείχθηκε ότι το όριο αυτό μπορεί να αυξηθεί ελαφρώς· ότι η ελάφρυνση αυτή πρέπει, για λόγους δικαιοσύνης και διοικητικής απλουστεύσεως, να εφαρμοσθεί επίσης για το συμπυκνωμένο βούτυρο που έχει αποτελέσει αντικείμενο διαγωνισμού μετά την έναρξη ισχύος του κανονισμού (ΕΟΚ) αριθ. 1932/81·
ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη εντός της προθεσμίας που τέθηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα Ι του κανονισμού (ΕΟΚ) αριθ. 1932/81, όσον αφορά τη μέγιστη ποσότητα σε ελεύθερα λιπαρά οξέα, το ποσοστό « 0,3» αντικαθίσταται από το ποσοστό «0,35».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 14 Ιουλίου 1981.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 29 Σεπτεμβρίου 1981.

Labels: 1
17
19